Kuffa, Štefan, poslanec NR SR (2020-03-25):
Ďakujem za slovo. Vážený pán minister, pani spravodajkyňa, vážený pán predsedajúci, dovoľte mi niekoľko slov. Ja skôr na vás mám otázku, pán minister. Nejak ten návrh zákona, ktorý tuná je, musím povedať takto, no neviem ho ináč, lepšie označiť, ale označil by som ho za taký populárny, hej. Ale však, áno, vychádzame vústrety, a k zamestnancom, myslím, že aj k tým zamestnávateľom. Ale skôr tuná je jeden z paragrafov, paragraf 72al odsek 2. A tu smeruje moja otázka. V čase trvania mimoriadnej situácie núdzového stavu alebo výnimočného stavu vyhláseného v súvislosti s ochorením COVID-19 sa občan môže uchádzať o zaradenie do evidencie uchádzačov o zamestnanie aj na základe žiadosti podanej elektronickými prostriedkami bez kvalifikovaného elektronického podpisu. Otázka znie: Pán minister, nebojíte sa, že vám vyletí tá miera nezamestnanosti neudržateľne hore, keď sa veľa ľudí prihlási do evidencie úradu práce? Ono by to potom tak celkom nekorešpondovalo, prepáčte mi, tak ako ste to porovnali, tie 4,3 miliardy ušetrené v eurofondoch v porovnaní so štátnym rozpočtom, 100-miliardovým. A tá symbolika, no tá symbolika bola ako pekná, kde ste povedali, že to zavlažovanie nie je rovnaké, rovnaké, keď zavlažujeme celú plochu a keď to dávame ako adresne. Nebojíte sa, v tomto prípade je to je jedna z vecí, kedy v podstate budete mať problém a nebudete mať už ani na to kvapôčkové zavlažovanie? Viete, ono, tu chcem poďakovať, že v podstate myslíme aj na tie rodiny. A to je to, čo som aj vlastne včera ako pripomínal. Jedna vec je, že sme dali, ja som to nazval, prázdniny, hej. Však ja som možno, poviem, tá staršia generácia, ale aj my sme zažili uhoľné prázdniny a sme sa tešili a keď sme mali dva týždne dlhšie prázdniny. Dobre, toto je tuná z tohto dôvodu. Ale aby aj o tieto deti bolo postarané, lebo naozaj mnohé mladé rodiny, dovolím si povedať, aj v súčasnej dobe ak nemajú tých starých rodičov, tak sú vystavovaní tomuto tlaku a problému. Ak na druhej strane chceme chrániť tých starých rodičov, lebo v podstate tá staršia veková skupina je tou, ktorá je viac ohrozená a teda tá hrozba toho úmrtia, štatisticky to vieme, vo svete. Vďakabohu, že tie deti ešte nejak takto dokážu to prekonať a tých úmrtí je naozaj minimum. Ale tá veková kategória starších ľudí, starších občanov, ktorí tuná na Slovensku sú a keď by mali ako takto suplovať rodičov v čase toho, tej neprítomnosti v škole, teraz neni to zabezpečené ako nikde, ale zas na druhej strane, kde nato vziať. Viete, urobiť tie sociálne opatrenia, hej, však dobre, budú ľudia na nejaký čas tlieskať. Len upozorňujem na to, aby tá 4,3 mld., ktorú ste hovorili, že tú máte ambíciu vyčleniť práve na tieto veci, aby naozaj ste s tou sumou narábali hospodárne a opatrne, aby vám to jednoducho vyšlo. Toľko som chcel k tomuto návrhu. A neviem teraz, pravdupovediac, kolegovia, trochu mi to ušlo, pán minister Richter, on by, on to bude vedieť, na to zodpovedať, ale neviem, že však, prepáčte, ale budete v rozprave ale jak je to s hlásením evidovaných nezamestnaných na úradoch práce. Hej, toto by som poprosil, keby ste to vysvetlili, lebo tá intenzita, ktorá, ak by bola zachovaná, ktorá, ako bola, lebo spravidla myslím, že to bolo naposledy tak, že každé dva týždne sa majú evidovaní nezamestnaní hlásiť na úradoch práce. Myslím si, že toto je jedna z vecí, ktorú by bolo potrebné aj zákonom ako riešiť. Sú tu vystavení, samozrejme, aj tí samotní úradníci, ktorí, ktorí na tých úradoch práce sú, a je možné to šírenie tej nákazy. Na záver mi dovoľte, aby aj ako na člena vlády, aj keď to bolo tu povedané, že možno až na ministra hospodárstva, ale nemyslím si, lebo to súvisí so zamestnanosťou, a myslím si, že mali by ste sa aj vy na to zamyslieť. A keď nie, tak to posunúť. Naozaj tie prevádzky, ktoré sú vo vzťahu, ja neviem, to sú tie hypermarkety, ktoré tuná ako fungujú, a tí ľudia tam chodia vo veľkom množstve a tie malé prevádzky a rozdrobiť to na tie malé prevádzky. Skúste sa nad tým zamyslieť ako to, strategicky z hľadiska tejto nebezpečnej choroby to doriešiť. Osobne poviem vám príklad svoj vlastný. Ak mám ísť kúpiť chlieb a základné potraviny, v tomto čase vždy dávam prednosť malým potravinám. Odporúčam to aj všetkým občanom Slovenskej republiky, aby tak urobili. Splníte dve veci, vážené dámy a páni, dve veci splníte, znížite riziko možného nakazenia a podržíte náš domáci trh malých drobných podnikateľov, čo je veľmi, veľmi dôležité v tejto dobe. Skúsme byť aj my ako zákazníci tolerantní. Samozrejme, aby sme prichádzali do tých prevádzok v rúškach, ale tie malé prevádzky dokážu si zabezpečiť oveľa efektívnejšie a bezpečnejšie tú prevádzku, ako sú tie veľké prevádzky. Aby naozaj, naozaj tu nešlo o nekalú konkurenciu, kedy vlastne stav núdze zneužívame na to, aby som mal ja biznis a pán kolega, ako to povedal, aby tu neboli vianočné tržby, ako sa to deje a ten malý šroubováčik, ktorý si ja môžem kúpiť naozaj u malého drobného podnikateľa, je, neviem, za 50 centov, tak tu zaplatím 2,50. A nie je to len tá cena, nie je to len tá cena. Ale to je aj z hľadiska pána ministra udržateľná, udržateľnosti pracovných miest. Hovoríte tu o SZČO, hovoríte o malých drobných podnikateľoch a ja si myslím, že dôstojné je to, aby sme udržali tie miesta a nie vyplácali im nejaké tie peniaze a pod., lebo každý ten podnikateľ chce na svoje živobytie aj na svoju prevádzku naozaj v tom podnikaní zarobiť. Toto dávam ako do pozornosti, zamyslieť sa aj nad tým. Ďakujem pekne.